Nordisk mobiltelefonsystem (NMT)

Nordisk mobiltelefonsystem (NMT) var verdens første helautomatiske mobiltelefonisystem. Systemet hadde analog taleoverføring og digital signalering, FFSK (Fast Frequency Shift Keying) fra 600 til 1200 bits per sekund. Dette kunne kort høres under samtalen når telefonen byttet fra en basestasjon til en annen, da signaleringen og talen gikk på samme frekvens. Systemet regnes som førstegenerasjons (1G) mobilsystem. NMT ble tatt i bruk i 1981 som erstatning for de manuelle mobiltelefonisystemene ARP (150 MHz) i Finland, MTD (450 MHz) i Sverige og OLT i Norge.

Det fantes to forskjellige nett, NMT-450 og NMT-900, som brukte henholdsvis 450 MHz og 900 MHz. NMT-900 ble innført i 1986 og kunne håndtere flere kanaler enn det eldre NMT-450-nettet. Likevel forble NMT-450 populært på grunn av den større rekkevidden som fulgte med bruk av en lavere frekvens. Den store rekkevidden gjorde også at NMT-450 forble en nisje lenge etter at det nyere GSM-nettet hadde tatt over.

I Norge ble NMT-900 nedlagt den 1. mars 2001, og NMT-450 den 3. januar 2005. I Danmark ble systemet lagt ned 1. mars 2002, mens det ble beholdt på Grønland frem til 31. mai 2007. I Finland ble det lagt ned ved utgangen av 2002, og i Sverige ble NMT-450 lagt ned i desember 2007.

 Historie  

Sommeren 1969 møttes samarbeidsorganet Nordisk Telekonferanse i Kabelvåg i Lofoten, inkludert de fem nordiske generaldirektørene. Det ble her besluttet å bygge et nordisk mobilnett. Forslaget kom fra Carl-Gásta Åsdal, sjef for svenske Televerket Radio. I det svenske televerket foregikk allerede et utviklingsarbeid på området med Östen Mäkitalo som pådriver, og året etter forelå den første rapporten fra den nordiske NMT-gruppen som anbefalte utvikling av et fellesnordisk mobiltelefonisystem. Gruppen antok at det ville ta rundt ti år å utvikle dette. 

Første nett ble åpnet 1. september 1981 i Saudi Arabia, deretter Sverige i oktober 1981, i Norge 10. november 1981, Danmark i januar 1982 og Finland i mars 1982. De nordiske landene innførte roaming over landegrensene fra september 1982, som første mobilsystem i verden. Apparatene hadde egen bryter for å stille inn etter hvilke av de nordiske landene man oppholdt seg i. NMT-spesifikasjonene, som ble definert av de nordiske televerkene, var åpne og gratis tilgjengelig, noe som senket terskelen for produksjon av NMT-teknologi. De første NMT-telefonene var utviklet for montering i bil, mens mer bærbare utgaver kom senere på 1980-tallet.

Ved åpningen av NMT hadde Norge 30 000 mobiltelefonabonnenter på det manuelle OLT-systemet. Etterspørselen etter NMT-450 var etter hvert så stor at nettene ble overbelastet. Det var vanlig å få meldingen «midlertidig overbelasting, vennligst forsøk senere», særlig mellom klokken 14 og 16. Basestasjonene var ofte høyt plassert og dekket et meget stort geografisk område. Siden NMT-450 kun hadde 180 kanaler (463.500-467.500 MHz) til rådighet, var det omtrent umulig å komme gjennom ved høy trafikk som i Oslo. Høyeste sender i Oslo var på et tidlig tidspunkt på Tryvannstårnet, før den ble flyttet til Postgirobygget for å minske nedslagsfeltet til senderen.

I 1985 var trafikken på NMT-450-nettet i Oslo-området i gjennomsnitt 22 000 samtaler daglig. Televerket ba sine kunder om å være tålmodige i og med at det nye NMT-900 ville innebære bortimot tredobling av kapasiteten. I mange år på 80- og 90-tallet var NMT-450-nettet det med best geografisk dekning utenom tettbygde strøk og i fjellet i Norge.

Allerede i 1983 startet utviklingen av NMT-900, som ble åpnet i alle de nordiske land i desember 1986. Fra 2. halvår 1986, dekket det norske NMT-900-nettet byene, tettstedene og hovedveiene i Akershus, Østfold, Vestfold samt Oslo. Resten av Østlandsområdet, Stavanger, Haugesund, Bergen og Trondheim, samt hovedveiene mellom disse byene og Oslo, ble dekket i løpet av 1987.

Syd-Sverige fikk dekning i løpet av 1987. I Danmark ble systemet landsdekkende i 1988.

30 land innførte etter hvert NMT-450, drøyt ti land fikk også NMT-900. 

Senere ble det utviklet SMS (Short Message Services) for NMT, men dette ble ikke implementert i Norge.

I Norge ble NMT-450 lagt ned 31. desember 2004 og NMT-900 ble lagt ned 1. mars 2001.

Selskapet Nordisk Mobiltelefon Norge AS (nå kjent som Ice) fikk lisens  i 2004 og åpnet sitt nett basert på CDMA2000 teknologi i 450 MHz-frekvensene 20. juni 2006.

 Referanser 

 Se også 
Mobiltelefonsatellitter
Mobiltelefoni i Norge

Eksterne lenker
 30 år siden mobileventyret startet – Telenor 5. januar 2012

Kategori:Trådløs kommunikasjon
Kategori:Mobiltelekommunikasjonsstandarder